b'\n_START_ARTICLE_\nErica Johnson Debeljak\n_START_SECTION_\n\xc5\xbdivljenje\n_START_PARAGRAPH_\nErica Johnson Debeljak se je rodila in odra\xc5\xa1\xc4\x8dala v San Franciscu in se leta 1981 preselila v New York. Na univerzi Columbia je leta 1984 diplomirala iz franco\xc5\xa1\xc4\x8dine, leta 1988 pa magistrirala iz poslovne administracije na univerzi v New Yorku. Zaposlila se je kot finan\xc4\x8dna analiti\xc4\x8darka v francoski banki Banque National de Paris v New Yorku, kjer je delala pet let. Leta 1991 je spoznala slovenskega pesnika Ale\xc5\xa1a Debeljaka in se dve leti za tem preselila v Ljubljano, se z njim poro\xc4\x8dila in si ustvarila dru\xc5\xbeino. Postala je prevajalka, pisateljica, publicistka in kolumnistka \xc4\x8dasopisa Delo (v \xc4\x8dlankih je ostro kritizirala slovenski \xc5\xa1olski sistem, vlado, slovensko zunanjo politiko itd., kar dokazuje njeno aktivno vpetost v slovensko dru\xc5\xbebeno dogajanje), pi\xc5\xa1e pa tudi za tuje publikacije in revije. Leta 2006 je magistrirala iz ustvarjalnega pisanja na univerzi v New Orleansu. Pisati je za\xc4\x8dela \xc5\xa1ele po prihodu v Slovenijo, zato tudi pravi, da je Slovenija njena pisateljska domovina. Pi\xc5\xa1e v angle\xc5\xa1kem jeziku, vendar so njene knjige objavljene v sloven\xc5\xa1\xc4\x8dini. Je \xc4\x8dlanica Dru\xc5\xa1tva slovenskih pisateljev in \xc4\x8dlanica izvr\xc5\xa1nega odbora Amnesty International Slovenija.\n_START_SECTION_\nDelo\n_START_PARAGRAPH_\nIzdala je naslednje knjige: Tujka v hi\xc5\xa1i doma\xc4\x8dinov (1999) (COBISS), Sre\xc4\x8dko Kosovel: Pesnik in jaz (2004) (COBISS) (obe je prevedla Jana Cedilnik), Tako si moj (2007) (COBISS), Forbidden bread (2009) (COBISS) oziroma Prepovedani kruh (2010) (COBISS) in Antifa cona (2012) (COBISS) (prevedel jih je Andrej E. Skubic). Prve \xc5\xa1tiri so avtobiografske in esejisti\xc4\x8dne narave, zadnja pa spada v \xc5\xbeanr kriminalk. Roman Tovarna koles (2015) (COBISS) je prevedla Maja Novak. Njena dela so prevedena v italijan\xc5\xa1\xc4\x8dino, nem\xc5\xa1\xc4\x8dino, mad\xc5\xbear\xc5\xa1\xc4\x8dino in slova\xc5\xa1\xc4\x8dino._NEWLINE_V angle\xc5\xa1\xc4\x8dino je prevajala dela Borisa Pahorja, Ferija Lain\xc5\xa1\xc4\x8dka, Daneta Zajca, Iva Svetine, Milana Dekleve in Sre\xc4\x8dka Kosovela._NEWLINE_Kolumne in eseje objavlja v \xc4\x8dasopisih Delo, Pogledi, Ve\xc4\x8der, Nova revija, Sodobnost, Mladina, Ampak itd.,  eseje in kratke zgodbe pa v tujih \xc4\x8dasopisih in literarnih revijah US News and World Report, Glimmer Train, Prairie Schooner, The Missouri Review, Nimrod, Epoch, Common Knowledge, Eurozine._NEWLINE_Od leta 2016 je \xc4\x8dlanica \xc5\xbeirije nagrade Ve\xc4\x8dernica.\n_START_SECTION_\nNagrade\n_START_PARAGRAPH_\nZa kratko zgodbo Voda (prevedena v zbirki Tako si moj) je dobila nagrado uredni\xc5\xa1tva ameri\xc5\xa1ke revije Nimrod, leta 2007 pa nagrado revije Glimmer Train za obravnavo dru\xc5\xbeinske tematike. Leta 2016 je bila nominirana za nagrado Mira , ki jo podeljuje \xc5\xbeenski odbor Slovenskega centra PEN Mira.'